**Informatīvais ziņojums par atļauju Valsts vides dienestam**

**slēgt līgumus ar termiņu līdz 2023. gada 31.decembrim lielā**

**projekta „Vēsturiski piesārņoto vietu „Inčukalna sērskābā**

**gudrona dīķi” sanācijas darbi” īstenošanai**

Informatīvais ziņojums sagatavots atbilstoši 2006.gada 25.aprīlī izsludinātā Publisko iepirkumu likuma 67.panta trešās daļas 2.punktam, kas nosaka to, ka pasūtītājs var noslēgt iepirkuma līgumu uz laiku ilgāku par pieciem gadiem, ja tas ir būtiski nepieciešams līguma izpildes nodrošināšanai ar līguma priekšmetu tieši saistītu tehnisku vai ekonomisku apstākļu dēļ, un pasūtītājs, kas ir tiešās pārvaldes iestāde, ir saņēmis Ministru kabineta atļauju. Līdzīgs regulējums ir iekļauts arī spēkā esošā Publisko iepirkumu likuma 60.panta ceturtās daļas 2.punktā.

Tā kā paziņojumi par līgumiem Iepirkumu uzraudzības biroja tīmekļa vietnē ir publicēti 2016.gada 25.februārī un 2016.gada 15.aprīlī, jāpiemēro Publisko iepirkumu likuma redakcija, kas bija spēkā līdz 2017.gada 28.februārim, jo atbilstoši 2016.gada 29.decembra Publisko iepirkumu likuma (stājās spēkā 2017.gada 1.martā) pārejas noteikumu 2.punktam – ja iepirkums vai iepirkuma procedūra ir izsludināta vai lēmums par iepirkuma vai iepirkuma procedūras uzsākšanu, ja iepirkums vai iepirkuma procedūra nav jāizsludina, ir pieņemts pirms šā likuma spēkā stāšanās dienas, tad iepirkums vai iepirkuma procedūra pabeidzama, tai skaitā apstrīdama vai pārsūdzama, saskaņā ar tā likuma noteikumiem, kas bija spēkā attiecīgā iepirkuma vai iepirkuma procedūras izsludināšanas vai lēmuma par tās uzsākšanu pieņemšanas dienā.

1. **Projekts, kura ietvaros tiek veikti iepirkumi**

Lielā projekta “Vēsturiski piesārņoto vietu “Inčukalna sērskābā gudrona dīķi” sanācijas darbi” (turpmāk – Projekts) īstenošanai Eiropas Komisija, ievērojot Latvijas lūgumu sadalīt Projektu posmos, 2016.gada 7.jūnijā pieņēma lēmumu Nr. C(2016) 3382 par grozījumiem Komisijas 2010.gada 20.decembra lēmumā Nr. C(2010) 8465 par lielo projektu “Vēsturiski piesārņoto vietu “Inčukalna sērskābā gudrona dīķi” sanācijas darbi”, kas ir daļa no Eiropas Reģionālās attīstības fonda un Kohēzijas fonda strukturālās palīdzības darbības programmas “Infrastruktūra un pakalpojumi” atbilstoši konverģences mērķim Latvijā (CCI 2009LV161PR004) (turpmāk – Lēmums). Ar šo Lēmumu Projekta ieviešana ir sadalīta divos posmos. Projekta pirmais posms ir Inčukalna sērskābā gudrona dīķu sanācijas darbi, kas uzsākti Eiropas Reģionālās attīstības fonda līdzfinansētā projekta Nr. 3.DP/3.4.1.4.0./09/IPIA/VIDM/002 „Vēsturiski piesārņoto vietu „Inčukalna sērskābā gudrona dīķi” sanācijas darbi” ietvaros un ietver līdz 2015.gada 31.decembrim veiktos darbus.

Otrais posms saskaņā ar Lēmumu ietver Projekta pabeigšanai nepieciešamos darbus, par kuriem tiks slēgts jauns sanācijas darbu līgums un kuri tiks īstenoti Eiropas Savienības fondu 2014.- 2020.gada plānošanas perioda ietvaros. Projekta turpināšanai un pabeigšanai tika pieņemti Ministru kabineta 2017.gada 28.marta noteikumi Nr.174 “Darbības programmas “Izaugsme un nodarbinātība” 5.6.3.specifiskā atbalsta mērķa “Vēsturiski piesārņoto vietu sanācija” īstenošanas noteikumi” (turpmāk – Noteikumi).

Darbības programmas “Izaugsme un nodarbinātība” 5.6.3.specifiskā atbalsta mērķa “Vēsturiski piesārņoto vietu sanācija” ietvaros Projektu īsteno ne ilgāk, kā līdz 2023.gada 31.decembrim. Saskaņā ar Noteikumiem Finansējuma saņēmējs ir tiešās pārvaldes iestāde Valsts vides dienests (turpmāk – VVD). Projekts tiek īstenots ierobežotas projektu iesniegumu atlases veidā, un tā virzībai VVD 2017.gada 31.maijā iesniedza Centrālajā finanšu un līgumu aģentūrā (turpmāk – CFLA) lielā projekta iesniegumu “Vēsturiski piesārņoto vietu “Inčukalna sērskābā gudrona dīķi” sanācija, II posms” (projekta iesnieguma identifikācijas Nr.5.6.3.0/17/I/001). CFLA 2017.gada 21.jūnijā ir pieņēmusi starplēmumu par Projekta otrā posma iesnieguma atbalstīšanu un nosūtījusi to Finanšu ministrijai kā Eiropas Savienības fondu vadošajai iestādei, kas tālāk Projekta otrā posma projekta iesniegumu ir iesniegusi Eiropas Komisijā, kura 2017.gada 23.oktobrī bez papildus nosacījumiem ir apstiprinājusi Projekta otro posmu. Vienošanos par Projekta otrā posma īstenošanu plānots noslēgt 2017.gada ceturtajā ceturksnī. Līdz 2018.gada janvāra beigām VVD plāno pabeigt Projekta īstenošanai nepieciešamās iepirkuma procedūras.

Lai līdz Projekta otrā posma darbu uzsākšanai nepasliktinātos stāvoklis sanācijas objektos, kopš pirmā posma darbu pārtraukšanas Dienvidu dīķī tiek nodrošināta teritorijas diennakts apsardze, kā arī, lai novērstu nokrišņu radīto bīstamo atkritumu apjoma palielinājumu, VVD ir veicis Dienvidu gudrona dīķa atklātās tilpnes pārklāšanu ar ūdensnecaurlaidīgu pārklājumu.

1. **Projekta ietvaros noslēdzamie līgumi, kuru izpildes termiņš būs ilgāks par pieciem gadiem**
   1. **Sanācijas darbu līgums**

VVD Sanācijas darbu veikšanai atbilstoši 2006.gada 25.aprīlī izsludinātā Publisko iepirkumu likuma 62.pantam ir uzsācis sarunu procedūru, iepriekš publicējot paziņojumu par līgumu “Vēsturiski piesārņotās vietas “Inčukalna sērskābā gudrona dīķi” projektēšana un sanācijas darbi” (iepirkuma identifikācijas Nr. VVD/2016/1/CS/ERAF). 2016.gada 25.februārī Iepirkumu uzraudzības biroja tīmekļa vietnē ir publicēts paziņojums par līgumu.

Iepirkuma līguma ietvaros darbu izpildītājam būs jāveic nepieciešamās izpētes, projektēšana, jāizstrādā sanācijas programma, jāizveido sanācijas darbiem nepieciešamā infrastruktūra, jāveic piesārņojuma avota – Ziemeļu un Dienvidu gudrona dīķu bīstamo atkritumu ekskavēšana, pirmsapstrāde, transportēšana uz utilizācijas vietu un bīstamo atkritumu gala utilizācija (reģenerāciju vai apglabāšanu), kā arī citi nepieciešamie darbi. VVD ir paredzējis, ka līdz 2018.gada janvāra beigām tiks noslēgts līgums par sanācijas darbu veikšanu. Iepirkuma līgums ir veidots uz Starptautiskās inženierkonsultantu federācijas (turpmāk - FIDIC) „Iekārtu piegādes un projektēšanas – būvniecības darbu līguma noteikumi elektriskajiem un mehāniskajiem darbiem, būvniecības un inženierdarbiem, kuru projektēšanu veic uzņēmējs” līguma veidnes (turpmāk – FIDIC Dzeltenā grāmata) noteikumu pamata. Saskaņā ar FIDIC Dzeltenās grāmatas līguma noteikumiem līguma izpildes termiņš ietver darbu izpildes termiņu, pēc kura tiks pieņemtas ekspluatācijā līguma ietvaros sanētās un rekultivētās teritorijas, un defektu paziņošanas periodu, kas saskaņā ar iepirkuma procedūras dokumentos noteiktajām prasībām ir divi gadi. Sanācijas darbu izpildītāja saistību izpilde būs pabeigta, kad tiks pabeigta teritorijas sanācija un rekultivācija, novērsti defektu paziņošanas periodā konstatētie defekti (ja tādi tiks konstatēti), kā arī veikta piesārņojuma avota bīstamo atkritumu gala utilizācija. Līguma saistību izpildi apliecina inženiertehniskās uzraudzības veicēja izsniegts līguma izpildes apstiprinājums, ko izdod pēc defektu paziņošanas perioda.

Ziemeļu un Dienvidu gudrona dīķu sanācijas darbiem Inčukalna novada domes būvvalde 2017.gada 5.janvārī ir izsniegusi attiecīgas būvatļaujas un Lielrīgas Reģionālā vides pārvalde 2016.gada 23.septembrī izdevusi sanācijas uzdevumu. Līgums būs pabeigts, kad būs izpildīti visi būvatļaujās un sanācijas programmā paredzētie pasākumi, veikta piesārņoto teritoriju rekultivācija un saņemts apliecinājums par visu atkritumu utilizāciju.

Sarunu procedūras ietvaros 2017.gada 22.maijā tika iesniegti abu pretendentu sākotnējie piedāvājumi, precizētie piedāvājumi iesniegti 2017.gada 24.jūlijā un 2017.gada 27.septembrī. Piedāvājumos norādītais darbu izpildes termiņš kopā ar līgumā paredzēto defektu paziņošanas periodu, kā arī līguma izpildes noslēguma dokumentācijas apstiprināšanas periodu pārsniedz piecus gadus aptuveni par diviem mēnešiem.

* 1. **Sanācijas darbu inženiertehniskās uzraudzības līgums**

Sanācijas darbu inženiertehniskajai uzraudzībai VVD ir izsludinājis slēgtu konkursu “Vēsturiski piesārņotās vietas “Inčukalna sērskābā gudrona dīķi” projektēšanas un sanācijas darbu inženiertehniskā uzraudzība” (iepirkuma identifikācijas Nr. VVD/2016/16/CS/ERAF). 2016.gada 15.aprīlī Iepirkumu uzraudzības biroja tīmekļ vietnē ir publicēts paziņojums par līgumu.

Inženiertehniskās uzraudzības līguma ietvaros izpildītājam jāveic trīs savstarpēji saistīti uzdevumi: FIDIC Dzeltenās grāmatas līguma veidnē noteikto inženiertehniskās uzraudzības pienākumu izpilde visā sanācijas līguma izpildes laikā, ieskaitot darbu izpildes laiku un defektu paziņošanas periodu; sanācijas procesa uzraudzība un kontrole; būvuzrauga pienākumi atbilstoši Latvijas būvniecību reglamentējošo normatīvo aktu prasībām. Defektu paziņošanas periodā inženiertehniskās uzraudzības darbu veicējam būs jāturpina vides kvalitātes kontrole sanētajās un rekultivētajās teritorijās un uz utilizācijas vietām aizvesto bīstamo atkritumu gala utilizācijas uzraudzība.

Pašreiz ir pabeigts sanācijas darbu inženiertehniskās uzraudzības veikšanaskandidātu atlases posms, kura rezultātā ir atlasīti divi kandidāti, kuriem ir nosūtīts uzaicinājums iesniegt piedāvājumu. Izpildītāja pakalpojumu izpildes termiņš ir tieši saistīts ar sanācijas darbu iepirkuma rezultātu (summējot darbu izpildes laiku un laiku defektu paziņošanai, kā arī laiku, kas nepieciešams līguma izpildes noslēguma dokumentācijas apstiprināšanai), līdz ar to VVD paredz, ka arī inženiertehniskās uzraudzības līguma izpildes laiks pārsniegs piecus gadus aptuveni par diviem mēnešiem.

1. **Atļaujas slēgt līgumus uz laiku, kas ilgāks par pieciem gadiem, pamatojums**

2006.gada 25.aprīlī izsludinātā Publisko iepirkumu likuma 67.panta trešās daļas noteikumi vispārīgi paredz, ka pasūtītājs ir tiesīgs slēgt līgumus uz laiku, kas nav ilgāks par pieciem gadiem. Vienlaikus Publisko iepirkumu likums saskaņā 67.panta trešajā daļā ir paredzēts izņēmums, kad pasūtītājs ir tiesīgs noslēgt līgumu uz ilgāku laiku, ja tas ir būtiski nepieciešams līguma izpildes nodrošināšanai ar līguma priekšmetu tieši saistītu tehnisku vai ekonomisku apstākļu dēļ, un pasūtītājs, kas ir tiešās pārvaldes iestāde, ir saņēmis Ministru kabineta atļauju.

Sanācijas un rekultivācijas darbu izpildes termiņu sanējamā teritorijā nosaka pretendentu piedāvātie tehniskie risinājumi, savukārt sanācijas darbu un līdz ar to arī inženiertehniskās uzraudzības līguma kopējais termiņš tiek noteikts atbilstoši sanācijas darbu līgumam izmantotajiem FIDIC Dzeltenās grāmatas noteikumiem, kas līguma izpildes termiņā ietver arī defektu paziņošanas periodu un līguma izpildes noslēguma dokumentācijas apstiprināšanas periodu. Ņemot vērā šajā ziņojumā minēto, Vides aizsardzības un reģionālās attīstības ministrija konstatē, ka iepirkumu procedūru rezultātā noteiktie kopējie iepirkumu līgumu izpildes termiņi Inčukalna sērskābā gudrona dīķu sanācijas darbu līgumam un līdz ar to arī sanācijas darbu inženiertehniskās uzraudzības līgumam pārsniegs piecus gadus. Līdz ar to, lai nodrošinātu Projektā paredzētās darbības un sasniegtu Projektā paredzētos mērķus, ir nepieciešams slēgt sanācijas darbu un inženiertehniskās uzraudzības līgumu uz laiku, kas ir ilgāks par pieciem gadiem. Vienlaikus 2023.gada 31.decembris ir galējais termiņš, laipabeigtu Projektā paredzētās darbības, sasniegtu Projekta mērķus, kā arī VVD izmaksātu līgumu izpildītājiem visu Projektā paredzēto publisko finansējumu, nepieļaujot papildu negatīvu ietekmi uz valsts budžetu.

Līdz ar to, Vides aizsardzības un reģionālās attīstības ministrija, pamatojoties uz 2006.gada 25.aprīlī izsludinātā Publisko iepirkumu likuma 67.panta trešās daļas 2.punktu, lūdz Ministru kabinetu atļaut VVD:

1. slēgt līgumu par vēsturiski piesārņotās vietas “Inčukalna sērskābā gudrona dīķi” projektēšanas un sanācijas darbiem ar līguma izpildes termiņu, kas pārsniedz piecus gadus, bet nav ilgāks par 2023.gada 31.decembri;
2. slēgt līgumu par vēsturiski piesārņotās vietas “Inčukalna sērskābā gudrona dīķi” projektēšanas un sanācijas darbu inženiertehnisko uzraudzību ar līguma izpildes termiņu, kas pārsniedz piecus gadus, bet nav ilgāks par 2023.gada 31.decembri.

Vides aizsardzības un reģionālās

attīstības ministrs K. Gerhards

Vīza:

valsts sekretārs R. Muciņš

10.11.2017

7810

I.Klāvs, 66016734

[imants.klavs@varam.gov.lv](mailto:imants.klavs@varam.gov.lv)